Title: Návrh opatrení
Author: Jaroslav Liptay
Company: MK SR

Príloha k uzneseniu vlády č.   /2002

Návrh opatrení
na realizáciu zámerov Deklarácie NR SR o ochrane kultúrneho dedičstva

1.     Strategické (dlhodobé) opatrenia  (na roky 2003 až 2010)

1.1.	Formovať a budovať jednotný informačný systém o všetkých súčastiach a zložkách nášho kultúrneho dedičstva, ktorý bude kompatibilný s príslušnými systémami ochrany európskeho kultúrneho dedičstva v rámci Rady Európy a Európskej únie, ako aj svetového kultúrneho a prírodného dedičstva v rámci príslušného dohovoru UNESCO.

1.2.	Trvalo zdokonaľovať a postupne v praxi realizovať systém financovania a ďalších ekonomických stimulov a podporných programov na ochranu kultúrneho dedičstva tak na národnej, ako aj na regionálnej a miestnej (obecnej) úrovni. 

1.3.	Koncepčne budovať a zdokonaľovať systém školskej a mimoškolskej výchovy a vzdelávania s cieľom zlepšiť celkový vzťah populácie ku kultúrnym hodnotám minulosti.  

2.     Strednodobé opatrenia  (na roky 2002 až 2005)

2.1.	Dopracovať a ďalej zdokonaľovať systém viaczdrojového financovania jednotlivých oblastí ochrany kultúrneho dedičstva s dôrazom na ochranu pamiatkového fondu a príspevky vlastníkom národných kultúrnych pamiatok, v rámci možností štátneho rozpočtu vytvárať v príspevkových a rozpočtových organizáciách a vo verejnoprávnych inštitúciách (STV, SRo, TASR) podmienky na ochranu archívnych a zbierkových fondov.

2.2.	Pripraviť a schváliť koncepcie a programy  jednotlivých oblastí ochrany kultúrneho dedičstva, najmä koncepcie ochrany historických knižničných dokumentov a fondov, ochrany zbierok múzeí a galérií a predmetov múzejnej hodnoty a galerijnej hodnoty, ochrany pamiatkového fondu, ochrany diel ľudového umenia a ľudovoumeleckých zručností, ochrany diel výtvarných, hudobných a dramatických umení, audiovízie, dizajnu, úžitkového umenia, architektúry, urbanizmu  a i.

2.3.	Budovať kompatibilnú sieť informačných a dokumentačných centier jednotlivých oblastí a súčastí kultúrneho dedičstva tak, aby každá oblasť mala na túto činnosť príslušného garanta na základe legislatívnych opatrení s kompetenciami sústreďovať informácie a dokumentáciu aj za verejnoprávne inštitúcie, mimovládny a súkromný sektor.

2.4.	Vykonať pasportizáciu historických knižničných dokumentov a historických knižničných fondov v Slovenskej republike a v nadväznosti na ňu zintenzívniť (zabezpečiť) spracovanie fondov a ich evidenciu v elektronickej podobe.

3.     Aktuálne krátkodobé opatrenia  (na roky 2002 a 2003)

3.1.	Novelizovať alebo novým zákonom nahradiť zákon SNR č.4/1958 Zb. a vypracovať koncepciu  ochrany diel ľudovoumeleckej výroby a ľudovoumeleckých zručností.

3.2.	Doriešiť systém evidencie a dokumentácie hnuteľných historických a kultúrnych dokumentov na báze archívneho dedičstva, resp. iným vhodným spôsobom na základe príslušných zákonov, aj vo vzťahu k verejnoprávnym a súkromným inštitúciám.  

3.3.	Spracovať v spolupráci príslušných rezortov ucelenú stratégiu využívania, propagácie a prezentácie kultúrneho dedičstva s dôrazom na zahraničie v súlade s koncepciou propagácie a reprezentácie Slovenska v zahraničí a v súlade s koncepciou rozvoja cestovného ruchu v SR.

3.4.	Zintenzívniť proces vyhlasovania historických knižničných dokumentov a historických knižničných fondov.

3.5.	Riešiť systém povinnej registrácie predmetov muzeálnej hodnoty a galerijnej hodnoty, v prvej etape v štátnych a verejnoprávnych inštitúciách, s cieľom vybudovania jednotnej evidencie a informačného systému predmetov múzejnej a galerijnej hodnoty.